U-I-221/13
Natisni
Opravilna št.:
U-I-221/13
Datum odločitve:
25. 2. 2015
Objavljeno:
Neobjavljeno | 13. 3. 2015
ECLI:
ECLI:SI:USRS:2015:U.I.221.13
Akt:
Odlok o kategorizaciji občinskih cest v Občini Žirovnica (Uradni list RS, št. 19/13, 58/13 in 24/14), 4. čl.
Izrek:
Pobuda za začetek postopka za oceno ustavnosti in zakonitosti 4. člena Odloka o kategorizaciji občinskih cest v Občini Žirovnica (Uradni list RS, št. 19/13, 58/13 in 24/14), kolikor kategorizira javno pot "Breg 40 – AC – R2 Selo" v delu, ki poteka po zemljiščih parc. št. 412/0, 394/0 in 395/0, vse k. o. Žirovnica, se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Janez Zupan, Žirovnica
Datum vloge:
25. 9. 2013
Vrsta odločitve:
sklep
Vrsta rešitve:
zavrženje
Dokument:
US30606
Dokument v PDF obliki:
U-I-221-13.pdf
139 KB
Prenesite datoteko
U-I-221/13-4
25. 2. 2015
SKLEP
Ustavno sodišče je v postopku za preizkus pobude Janeza Zupana, Žirovnica, na seji 25. februarja 2015
sklenilo:
Pobuda za začetek postopka za oceno ustavnosti in zakonitosti 4. člena Odloka o kategorizaciji občinskih cest v Občini Žirovnica (Uradni list RS, št. 19/13, 58/13 in 24/14), kolikor kategorizira javno pot "Breg 40 – AC – R2 Selo" v delu, ki poteka po zemljiščih parc. št. 412/0, 394/0 in 395/0, vse k. o. Žirovnica, se zavrže.
OBRAZLOŽITEV
1. Pobudnik izpodbija 3. člen Odloka o kategorizaciji občinskih cest v Občini Žirovnica (v nadaljevanju Odlok), kolikor kategorizira javno pot "Breg 40 – AC – R2 Selo" v delu, ki poteka po zemljiščih parc. št. 412/0, 394/0 in 395/0, vse k. o. Žirovnica. Zatrjuje, da je Odlok v izpodbijanem delu v neskladju s pravico do zasebne lastnine.
2. Pobudnik vlaga pobudo za začetek postopka za presojo ustavnosti in zakonitosti 3. člena Odloka. Ker je iz njegovih navedb razvidno, da izpodbija kategorizacijo javne poti "Breg – AC – R2 Selo", ki je pod zaporedno številko 12 kategorizirana v 4. členu Odloka, je Ustavno sodišče štelo, da je izpodbijan 4. člen Odloka.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
4. Pobudnik utemeljuje svoj pravni interes z zatrjevanjem, da je sin oziroma dedič po pokojnem Janezu Zupanu, ki je v zemljiški knjigi vknjižen kot lastnik nepremičnin parc. št. 412/0, 394/0 in 395/0, vse k. o. Žirovnica, vendar zatrjevanega položaja dediča z ničemer ne izkaže. Ker pobudnik ni izkazal pravnega interesa za začetek postopka za oceno ustavnosti in zakonitosti Odloka, je Ustavno sodišče njegovo pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik